Jonny Evans Jonathan Grant Evans (Belfast, 2 ta' Jannar 1988) hu plejer tal-futbol mill-Irlanda ta' Fuq li attwalment jilgħab mat-tim Ingliż ta' West Bromwich Albion. Evans beda l-karriera tiegħu ma' Greenisland FC, qabel ma fis-sajf tal-2006 ingħaqad ma' Manchester United. Suċċessivament mar taħt self ma' Royal Antwerp u ma' Sunderland, qabel ma reġa' ngħaqad ma' Manchester United fis-sajf tal-2007. Evans iddebutta mal-ewwel tim ta' Manchester United fil-League Cup 2007–08 u lagħab ukoll fil-UEFA Champions League. Madanakollu, f'Jannar tal-2008, intbagħat għal darb'oħra taħt self lit-tim ta' Sunderland biex jakkwista aktar esperjenza. Lura lejn Manchester, Evans għamel id-debutt fil-kampjonat Ingliż fil-21 ta' Settembru 2008 fil-partita kontra Chelsea, meta ħa post is-Serb Nemanja Vidić li kien sospiż. Il-partita spiċċat 1–1. F'Diċembru 2008, Evans għamel żewġ preżenzi bħala sostitut bil-flokk ta' United fit-Tazza tad-Dinja tal-Klabbs, fosthom fil-finali fejn daħal ftit wara l-bidu tat-tieni taqsima wara t-tkeċċija ta' Nemanja Vidić. Evans kompla jżid fil-preżenzi fil-kampjonat u fil-finali tal-League Cup. Fuq il-lat internazzjonali, minkejja li kien għadu ma deherx f'ebda partita mat-tim ta' Manchester United, Evans ġie msejjaħ fl-iskwadra tal-Irlanda ta' Fuq għall-ewwel darba f'Settembru tal-2006, fejn iddebutta fir-rebħa memorabbli ta' 3–2 fuq Spanja. Minn dakinhar, Evans żamm post regulari fl-iskwadra. "Statistika preċiża mis-6 ta' Ottubru 2012."